SMERNICA KOMISIE 2005/5/ES
z 26. januára 2005,
ktorou sa mení a dopĺňa smernica 2002/26/ES ustanovujúca metódy odberu vzoriek a metódy analýzy pri úradnej kontrole množstiev ochratoxínu A v niektorých potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 85/591/EHS z 20. decembra 1985, týkajúcu sa zavedenia metód Spoločenstva na odoberanie vzoriek a analytických metód na monitorovanie potravín určených na ľudskú spotrebu (1), a najmä na jej článok 1,
keďže:
(1)
Nariadenie Komisie (ES) č. 466/2001 z 8. marca 2001, ustanovujúce najvyššie prípustné množstvo určitých kontaminantov v potravinách (2), určuje najvyššie prípustné množstvo pre ochratoxín A v praženej káve, mletej praženej káve, rozpustnej káve, víne a hroznovej šťave.
(2)
Odber vzoriek má zásadný vplyv na presnosť stanovenia množstva ochratoxínu A. Smernica Komisie 2002/26/ES z 13. marca 2002, ktorou sa ustanovujú metódy odberu vzoriek a metódy analýzy pri úradnej kontrole množstiev ochratoxínu A v potravinách (3), by mala zahŕňať opatrenia vzťahujúce sa na praženú kávu, mletú praženú kávu, rozpustnú kávu, víno a hroznovú šťavu.
(3)
Smernica 2002/26/ES by sa preto mala zodpovedajúcim spôsobom zmeniť a doplniť.
(4)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 2002/26/ES sa mení a dopĺňa v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na zaistenie súladu s touto smernicou najneskôr do 12 mesiacov od nadobudnutia účinnosti. Bezodkladne informujú Komisiu o texte príslušných ustanovení a korelačnej tabuľke medzi ustanoveniami a touto smernicou.
Ustanovenia prijaté členskými štátmi musia obsahovať odkaz na túto smernicu alebo musí byť odkaz uvedený pri príležitosti ich úradného uverejnenia. Členské štáty sa rozhodnú, akou formou vykonajú uvedenie odkazu.
2. Členské štáty oznámia Komisii texty ustanovení národného zákona, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 26. januára 2005